google/wiki40b huggingface dataset:
Ζίντερ

Ιστορία

Από μικρό χωριό των Χάουσα, το Ζίντερ αναδείχθηκε σημαντική πόλη-κέντρο του εμπορίου της Σαχάρας με την ίδρυση του Σουλτανάτου του Νταμαγκαράμ το 1736 από αριστοκράτες Κανούρι. Το μεγάλο φρούριο της παλαιάς πόλης (Μπιρίνι) χτίστηκε λίγο αργότερα και η πόλη έγινε μεγάλος σταθμός για το εμπόριο νότια με το Κάνο και ανατολικά με την Αυτοκρατορία Μπόρνου. Οι καταυλισμοί των νομάδων Τουαρέγκ και οι εμπορικοί οίκοι στο Ζένγκου του Ζίντερ επεκτάθηκαν με αυτό το εμπόριο.
Τον 19ο αιώνα η έκταση υπαγόταν αρχικώς στην Αυτοκρατορία (σουλτανάτο) Μπόρνου, αλλά ανεξαρτητοποιήθηκε με την κατάκτησή της από τον Ραμπά. Ο Γάλλος εξερευνητής Μάριος Καζεμαζού (Cazemajou) σκοτώθηκε στο Ζίντερ το 1898. Στη συνέχεια, τον Ιούλιο του 1899, καταλήφθηκε μετά από σύντομη αντίσταση, από τον υπολοχαγό Παλιέ της γαλλικής στρατιωτικής Αποστολής Βουλέ-Σανουάν. Το γαλλικό στρατόπεδο-οχυρό στην πόλη αποκλήθηκε οχυρό Καζεμαζού (Fort Cazemajou) και χρησίμευσε ως πρωτεύουσα του Στρατιωτικού Εδάφους του Νίγηρος από τη δημιουργία του το 1911. Το 1926, φοβούμενοι εξέγερση των Χάουσα και βελτιώνοντας τις σχέσεις τους με τους Ζάρμα στα δυτικά, οι Γάλλοι μετέφεραν και πάλι την πρωτεύουσα στη Νιαμέυ, που τότε ήταν απλό χωριό.
Μετά την ανεξαρτησία του Νίγηρα από τη Γαλλία, το φρούριο του Ζίντερ μετονομάσθηκε σε Τανιμούν, το όνομα ενός ντόπιου σουλτάνου.
Το 2003 η κινητή τηλεφωνία έφθασε στην πόλη, με την ανέγερση πύργου-κεραίας, και επηρέασε σημαντικά την εμπορική ζωή.

Περιγραφή

Η σημερινή πόλη αποτελείται κατά βάση από τρεις περιοχές: Η Μπίρνι, η παλιά πόλη των Χάουσα, φιλοξενεί το Μεγάλο Τζαμί του Ζίντερ και το Ανάκτορο του Σουλτάνου, καθώς και ένα μουσείο. Το Ζένγκου ή Ζανγκό, το παλαιό προάστιο των Τουαρέγκ, είναι γνωστό για την τοπική αρχιτεκτονική του. Τέλος, η Σαμπόν Γκαρί (= η νέα πόλη), που κείται ανάμεσα στις δύο προηγούμενες περιοχές, είναι το εμπορικό κέντρο, γνωστό για τη μεγάλη αγορά της.
Εκτός αυτού, η πόλη διαιρείται διοικητικά σε 5 δήμους, που φέρουν τα ονόματα Ζίντερ I ως Ζίντερ V. Σήμερα η πόλη απλώνεται προς τα βόρεια (προάστιο Καρκάντα) και τα δυτικά
Η πόλη έχει πολλά τμήματα βραχώδους εδάφους από γρανίτη, που μπορούν να κρατήσουν νερό κατά την εποχή των βροχών που να μην απορροφηθεί από το έδαφος, αλλά η πόλη έχει μακρά ιστορία λειψυδρίας. Πρόσφατα τοποθετήθηκαν αγωγοί από κινεζική εταιρεία, που μεταφέρουν νερό από τα βόρεια στο μεγαλύτερο μέρος της πόλεως, ωστόσο το πρόβλημα πιθανότατα θα συνεχισθεί, καθώς ο πληθυσμός αναμένεται να συνεχίσει να αυξάνεται. Τον Νοέμβριο του 2011 εγκαινιάσθηκε στο Ζίντερ το πρώτο στην ιστορία διυλιστήριο πετρελαίου της χώρας.
Ο ύψους 250 μέτρων τηλεοπτικός ιστός στα βόρεια του Ζίντερ είναι η υψηλότερο ανθρώπινο κατασκεύασμα σε ολόκληρο τον Νίγηρα.
Το αεροδρόμιο του Ζίντερ (κωδικός: ZND) βρίσκεται λίγα χιλιόμετρα νοτίως της πόλεως και έχει έναν αεροδιάδρομο, μήκους 1.825 μέτρων.
Γκιντάρας Ρινκεβίτσιους

Ζωή και καριέρα

Ο Ρινκεβίτσιους αποφοίτησε από τη Σχολή Καλών Τεχνών Μ.Κ. Τσιουρλιόνις της Λιθουανίας, από το Ωδείο της Αγίας Πετρούπολης το 1983 και από το Κρατικό Ωδείο Τσαϊκόφσκι της Μόσχας το 1986. Το 1985 κέρδισε τον Διεθνή Διαγωνισμό Συνθετών στο Βερολίνο Χέρμπερτ φον Καραγιάν. Μεταξύ του 1996 και του 2003, υπήρξε καλλιτεχνικός διευθυντής και επικεφαλής μαέστρος της Εθνικής Όπερας της Λετονίας. Ήταν επίσης επικεφαλής μαέστρος στο Θέατρο Όπερας και Μουσικής του Μάλμο από το 2002 έως το 2005.
Μεταξύ των συμφωνικών ορχηστρών που έχει καθοδηγήσει είναι η Συμφωνική Ορχήστρα του Βερολίνου, η Staatskapelle Weimar, η Συμφωνική Ορχήστρα του Τίβολι στην Κοπεγχάγη, η Φιλαρμονική Ορχήστρα της Αγίας Πετρούπολης, η Ρωσική Εθνική Ορχήστρα και η Ρωσική Κρατική Συμφωνική Ορχήστρα. Έχει κάνει παραστάσεις στο Σάλτσμπουργκ, το Ρόγιαλ Άλμπερτ Χολ στο Λονδίνο και το θέατρο των Ηλυσίων Πεδίων στο Παρίσι, καθώς και στην Ταϊβάν και το Χονγκ Κονγκ. Έχει εμφανιστεί ως μαέστρος στο Θέατρο Μπολσόι στη Μόσχα από το 2003.
Ο Ρινκεβίτσιους συνεχίζει να εργάζεται στη Λιθουανία, διοργανώνοντας όπερες στο Θέατρο της Εθνικής Λυρικής Σκηνής και Μπαλέτου της Λιθουανίας, ως αρχιμουσικός και καλλιτεχνικός διευθυντής της Λιθουανικής Κρατικής Συμφωνικής Ορχήστρας και ως καθηγητής στη Λιθουανική Ακαδημία Μουσικής και Θεάτρου. Έχει χρησιμοποιήσει αυτές τις ευκαιρίες για να παρουσιάσει μια σειρά από πρωτότυπες συνθέσεις από Λιθουανούς συνθέτες, συμπεριλαμβανομένου του Μια Επιστολή σε Ολόκληρη την Κοινωνία από τους Αλγκίρντας Μαρτινάιτις, Άγκνους Ντέι και Φελίξας Μπαγιόρας. 
Από τον Σεπτέμβριο του 2007 ο Γκιντάρας Ρινκεβίτσιους είναι επίσης καλλιτεχνικός διευθυντής και κύριος διευθυντής της Ακαδημαϊκής Συμφωνικής Ορχήστρας του Νοβοσιμπίρσκ.
871 Άμνερις

Φυσικά χαρακτηριστικά

Τα φυσικά χαρακτηριστικά της Αμνέριδος είναι άγνωστα.
Τα 7 κακά της μοίρας μου

Υπόθεση

Ο Λάμπρος δουλεύει σ' έναν ιδιωτικό ραδιοφωνικό σταθμό, όπου έχει την εκπομπή «Νυχτερινές 'Αρπες». Μέσα απ' αυτήν δίνει συμβουλές στους ακροατές του για το πώς θα φτιάξουν την ερωτική τους ζωή. Οι φίλοι του είναι ελάχιστοι, έχει όμως τρεις συζύγους -όλες πρώην, τρεις γιους -έναν από την κάθε μία -και έναν δίδυμο αδερφό - υποτίθεται - που ακούει στο όνομα Τζάκσον και που μόλις ήρθε από την Αμερική και προσπαθεί να τον πείσει για την συγγένειά τους. Αυτά είναι τα επτά κακά της Μοίρας του με τα οποία αγωνίζεται να τα βγάλει πέρα καθημερινά με κωμικά αποτελέσματα...
Ερνέστος της Έσσης-Ράινφελς

Βιογραφία

Ήταν ο πέμπτος γιος του Μαυρικίου λάντγκραβου της Έσσης-Κάσσελ και της Ιουλιανής, κόρης του Ιωάννη Ζ΄ κόμη του Νασάου-Ζήγκεν. Ο Μαυρίκιος από πρώτο γάμο είχε τον Όθωνα, που απεβίωσε το 1617 και τον Γουλιέλμο Ε΄. Από τον δεύτερο γάμο του, με την Ιουλιανή, είχε τους Χέρμαν Δ΄, Φρειδερίκο και Ερνέστο.
Ανατράφηκε ως Καλβινιστής και έκανε τη Μεγάλη Περιοδεία του στη Γαλλία και την Ιταλία. Στον Τριακονταετή Πόλεμο (1618-48) πολέμησε με τη μεριά της Έσσης-Κάσσελ και το 1645 συμμετείχε στη μάχη του Νέρντλινγκεν. Το 1647 ο στρατός της Αμαλίας-Ελισάβετ του Χανάου, χήρας του Γουλιέλμου Ε΄, ανακατέλαβε το Κάτω Καττσενελνμπόγκεν. Μετά τη λήξη του Πολέμου, το 1649 έλαβε το Κάτω Καττσενελνμπόγκεν (Ράινφελς) και έγινε ο ιδρυτής του κλάδου της Έσσης-Ράινφελς. Η περιοχή του ήταν υποτελής στην Έσση-Κάσσελ και η σχέση τού Ράινφελς με το Κάσσελ καταγράφτηκε σε συμφωνία του Οίκου.
Επέλεξε τον πύργο Ράινφελς, επάνω από τον Αγ. Γκόαρ, στην αριστερή πλευρά του Ρήνου, ως κατοικία του. Επέκτεινε το κάστρο σε ένα επιβλητικό φρούριο. Η επίσημη τελετή ανάληψης έγινε στον Αγ. Γκόαρ το 1649. Η πόλη του Αγ. Γκόαρ είχε βλαφτεί κατά τον Τριακονταετή Πόλεμο· αναπτύχθηκε όμως οικονομικά με την οικοδομική επέκταση του κάστρου και την εγκατάσταση υπηρεσιών στο Ράινφελς.
Ο Ερνέστος και η οικογένειά του μεταστράφηκαν στον Καθολικισμό το 1652 στην Κολωνία. Πάντως δεν μπορούσε να τον επιβάλλει στο Ράινφελς, διότι ήταν υποτελής του ανιψιού του Γουλιέλμου ΣΤ΄ λάντγκραβου της Έσσης-Κάσσελ, που ήταν Καλβινιστής. Ωστόσο το 1654 στο Ράβενσμπουργκ συμφωνήθηκε να επιτραπεί η ίδρυση τριών καθολικών επισκοπών.
Το 1655 κληρονόμησε από τον Φρειδερίκο το Έσβεγκε και το 1658 από τον Χέρμαν Δ΄ το Ρότενμπουργκ και άλλαξε τον τίτλο του σε Έσσης - Ρότενμπουργκ & Ράινφελς. Έδειχνε μεγάλο ενδιαφέρον για θρησκευτικά ζητήματα και ήταν ανεκτικός: το 1666 τύπωσε το Βιβλίο των Ύμνων του Ράινφελς με Καθολικούς, Λουθηρανικούς και ύμνους Μετααρρύθμισης. Αλληλογραφούσε με κορυφαίους λογίους της εποχής του, όπως ο Λάιμπνιτς.
Απεβίωσε το 1693 και τάφηκε -κατά την επιθυμία του- στο ναό των Προσκυνητών, στη μονή Μπόρνχοφεν στο Καμπ-Μπόρνχοφεν.
Ελ Μολινόν

Ιστορία

Το Ελ Μολινόν εγκαινιάστηκε το 1908 και είναι ένα από τα παλαιότερα γήπεδα στην Ισπανία. Στην ευρύτερη περιοχή του γηπέδου υπήρχε ένας νερόμυλος και από εκεί βγήκε το όνομα του σταδίου (Ελ Μολινόν = Μεγάλος Μύλος).
Αν και χτίστηκε το 1908, η Σπόρτιγκ Χιχόν άρχισε να το χρησιμοποιεί το 1915 και ο πρώτος αγώνας έγινε στις 22 Απριλίου 1917 σε έναν αγώνα του Κυπέλλου Ισπανίας. Το 1924 η Σπόρτιγκ Χιχόν αγόρασε το γήπεδο, αλλά το 1944 όμως το έχασε λόγω της κακής οικονομικής κατάστασης που είχε η Σπόρτιγκ Χιχόν και το πήρε ο δήμος της Χιχόν. Το 1968 τοποθετήθηκαν 4 προβολείς και το στάδιο μπορούσε να φιλοξενήσει βραδινούς αγώνες. Τη διετία 1997-1998 έγιναν ανακαινίσεις, ώστε το γήπεδο να πάρει τις απαραίτητες άδειες από τη FIFA και την UEFA.
Κανόνες εμπλοκής

Οι κανόνες εμπλοκής (Rules of Engagement ROE) είναι κανόνες ή οδηγίες προς στρατιωτικές δυνάμεις (ακόμη και άτομα) που καθορίζουν τις προϋποθέσεις, τις συνθήκες, τον βαθμό και τον τρόπο χρήσης της στρατιωτικής ισχύος, ή τις ενέργειες που μπορούν να εφαρμοστούν ή να εκληφθούν ως προκλητικές. Παρέχουν εξουσιοδότηση ή/και περιορίζουν τη χρήση ισχύος και την ανάπτυξη ορισμένων ιδιαίτερων δυνατοτήτων. Σε ορισμένα έθνη-κράτη οι κανόνες εμπλοκής έχουν το status οδηγίας προς τις στρατιωτικές δυνάμεις, ενώ σε άλλα συνιστούν νόμιμες εντολές. Οι κανόνες εμπλοκής συνήθως δεν υπαγορεύουν πώς μπορεί να επιτευχθεί κάποιο αποτέλεσμα, αλλά υποδεικνύουν ποια μέτρα είναι μη αποδεκτά.
Παρόλο που οι κανόνες εμπλοκής εφαρμόζονται τόσο σε εσωτερικές όσο και διεθνείς αποστολές από τα περισσότερα στρατιωτικά σώματα, δεν χρησιμοποιούνται στις ΗΠΑ. Η χρήση ισχύος από τον στρατό των Ηνωμένων Πολιτειών στις ΗΠΑ καθορίζεται από τους Κανόνες για τη Χρήση της Δύναμης (Rules for the Use of Force).
Συνοπτική περιγραφή των κανόνων εμπλοκής, μπορεί να δημοσιευθεί πιθανώς για όλο το στρατιωτικό προσωπικό, ως δελτίο κανόνων εμπλοκής (ROE card), παρέχοντας στον στρατιώτη περίληψη οδηγιών για τη χρήση στρατιωτικής ισχύος μιας ιδιαίτερης αποστολής.

Έγκυρες πηγές

Ενώ πολλές χώρες έχουν δικούς τους κανόνες εμπλοκής, πολλές άλλες δεν το κάνουν. Υπάρχουν δύο κύρια εγχειρίδια διεθνών κανόνων εμπλοκής διαθέσιμα: Το Εγχειρίδιο του ΝΑΤΟ MC 362-1 (για τις χώρες του ΝΑΤΟ) και το Εγχειρίδιο Κανόνων Εμπλοκής, ελεύθερα διαθέσιμο από το Διεθνές Ινστιτούτο Ανθρωπιστικού Δικαίου (IIHL) στο Σαν Ρέμο. Δημιουργήθηκε από τους Άλαν Κόουλ, Φίλιπ Ντρου, Ρομπ Μακλόχλιν και τον καθηγητή Ντένις Μαντσάγκερ. Το Εγχειρίδιο του Σαν Ρέμο έχει μεταφραστεί από το αγγλικό πρωτότυπό του στα Γαλλικά, στα Κινεζικά, στα Αραβικά, στα Ισπανικά, στα Ουγγρικά, στα Ρωσικά, στα Βοσνιακά, και άλλες γλώσσες. Στην Ελλάδα εφαρμόζονται σε ασκήσεις οι Εθνικοί Κανόνες Εμπλοκής (ΕΚΕ). Κανόνες εμπλοκής εφαρμόζονται και σε ειδικότερα σώματα, όπως για παράδειγμα το Πυροσβεστικό, (Εθνικοί Κανόνες Εμπλοκής Πυροσβεστικού Σώματος, ΕΚΕΠΣ) βάσει της επιστήμης της Πυρόσβεσης.

Εκπαίδευση

Το Διεθνές Ινστιτούτο Ανθρωπιστικού Δικαίου στο Σαν Ρέμο διεξάγει μαθήματα κανόνων εμπλοκής. Εκεί σημαντικοί διεθνείς φορείς διδάσκουν ζητήματα σχετικά με κανόνες εμπλοκής, προσελκύοντας φοιτητές από όλον τον κόσμο. Παρόμοια εκπαίδευση διεξάγεται από το Ινστιτούτο για τον ΟΗΕ και άλλους οργανισμούς.
Ενωμένη Αριστερά

Ιστορικό

Το ενιαίο ψηφοδέλτιο απέσπασε 464.787 ψήφους (ποσοστό 9,47%) και εξασφάλισε 8 έδρες στη βουλή, εκ των οποίων οι 5 ανήκαν στο ΚΚΕ, 2 στο ΚΚΕ Εσωτερικού και 1 στην ΕΔΑ. Με τη λήξη της κοινοβουλευτικής της θητείας, η Ενωμένη Αριστερά διασπάστηκε. Το ΚΚΕ συνέχισε αυτόνομη πορεία, ενώ τα υπόλοιπα κόμματα μαζί με άλλους σχηματισμούς δημιούργησαν στη συνέχεια τη Συμμαχία Προοδευτικών και Αριστερών Δυνάμεων.
Eurovoc

Το Eurovoc είναι ένας πολυγλωσσικός λεξικογραφικός θησαυρός που τηρεί η Υπηρεσία Εκδόσεων της Ευρωπαϊκής Ένωσης. Υπάρχει στις 23 επίσημες γλώσσες της Ευρωπαϊκής Ένωσης (αγγλικά, βουλγαρικά, γαλλικά, γερμανικά, δανικά, ελληνικά, εσθονικά, ισπανικά, ιταλικά, κροατικά, λετονικά, λιθουανικά, μαλτέζικα, ολλανδικά, ουγγρικά, πολωνικά, πορτογαλικά, ρουμανικά, σλοβακικά, σλοβενικά, σουηδικά, τσεχικά και φινλανδικά) καθώς και σε τρεις γλώσσες χωρών που είναι υποψήφιες για ένταξη στην ΕΕ, στα αλβανικά, στα σερβικά και στα σλαβομακεδονικά.
Το Eurovoc χρησιμοποιείται από το Ευρωπαϊκό Κοινοβούλιο, την Υπηρεσία Εκδόσεων της Ευρωπαϊκής Ένωσης, τα εθνικά και περιφερειακά κοινοβούλια της Ευρώπης καθώς και από κυβερνήσεις και ιδιωτικούς φορείς σε όλο τον κόσμο. Χρησιμοποιείται ως βάση δεδομένων ορολογίας της Ευρωπαϊκής Ένωσης: Διαδραστική Ορολογία για την Ευρώπη.

Γεωγραφική ταξινόμηση

Οι γεωγραφικές περιοχές της Ευρώπης όπως ορίζονται από το Eurovoc:
Άγγελος Γιαλλινάς

Βιογραφικά στοιχεία

Από το 1872 έως το 1875 παρακολούθησε μαθήματα ζωγραφικής στην Καλλιτεχνική Σχολή της Κέρκυρας με δάσκαλο τον Χαράλαμπο Παχή. Συνέχισε κατόπιν τις σπουδές του στην Βενετία, την Νεάπολη και την Ρώμη. Στην Ιταλία έλαβε την απόφαση να στραφεί προς την υδατογραφία. Επέστρεψε στην Κέρκυρα το 1878.
Η εκθεσιακή του δραστηριότητα εγκαινιάστηκε το 1875 με τη συμμετοχή του στο διαγωνισμό των Ολυμπίων ενώ το 1886 οργάνωσε την πρώτη του ατομική έκθεση στην Αθηναϊκή Λέσχη. Εκεί γνωρίστηκε με τον τότε πρεσβευτή της Μεγάλης Βρετανίας, ο οποίος του ανέθεσε τη φιλοτέχνηση επτά διάφορα τοπία. Έτσι, με αφορμή τη δημιουργία του λευκώματος αλλά και τις γνωριμίες που έκανε μέσω του πρέσβη, ταξίδεψε σε διάφορα μέρη όπως η Αίγυπτος, η Ιταλία, η Γαλλία, η Μικρά Ασία, η Κωνσταντινούπολη, η Ρόδος κλπ ζωγραφίζοντας τοπία και συμμετέχοντας σε εκθέσεις. Μεταξύ άλλων συμμετείχε σε εκθέσεις του Ζαππείου, το Παρνασσού, της Καλλιτεχνικής Έκθεσης Αθηνών, της Παγκόσμιας Έκθεσης Παρισιού κ.α. Το 1918 παρουσίασε ατομική έκθεση στην αίθουσα Geo της Αθήνας.  Το 1974, η Εθνική Πινακοθήκη της Ελλάδας, τον τίμησε μετά θάνατον με μεγάλη αναδρομική έκθεση υδατογραφιών του.
Το 1902 ο Γιαλλινάς ίδρυσε την Καλλιτεχνική Σχολή Κέρκυρας στην οποία δίδαξε και ο ίδιος ενώ το 1907/1908 ανέλαβε τη διακόσμηση του Αχίλλειου.
Οι ρομαντικές τοπιογραφίες του Γιαλλινά διακρίνονται για την διάχυτη διαβάθμιση του χρώματος και την τέλεια απόδοση χαρακτηριστικών λεπτομερειών, χωρίς εντούτοις να πρόκειται για φωτογραφικές απεικονίσεις. Ο Γιαλλινάς δημιούργησε έτσι μία μοναδική στο είδος της σχολή που ξεφεύγει από την Επτανησιακή Σχολή και προσεγγίζει περισσότερο τον ακαδημαϊσμό της Σχολής του Μονάχου.
Το σπίτι του στην πάνω πλατεία της Κέρκυρας έχει μετατραπεί σε πινακοθήκη, ενώ έχει συγκροτηθεί ίδρυμα για την διαχείρισή της, την ανάδειξη και την προβολή του έργου του. Τον Σεπτέμβριο του 2010 διαπιστώθηκε πως άγνωστοι αφαίρεσαν από εκεί άγνωστο αριθμό πινάκων του Κερκυραίου ζωγράφου, τα περισσότερα εκ των οποίων εντοπίστηκαν τον Νοέμβριο του 2016.
Ασιδαίοι

Χαρακτηριστικά του κινήματος

Οι Ασιδαίοι αποτελούσαν ένα «ευσεβές εκκλησίασμα» . Μελετούσαν ασταμάτητα τον Νόμο, χωρίς φανατικούς δογματισμούς. Απέβλεπαν στην διατήρηση των ηθικών αξιών και στην καλυτέρευση της παρούσας ζωής των ομοεθνών τους.
Μέσα στο κίνημα των Ασιδαίων υπήρξαν φωνές που διατύπωσαν την άποψη ότι «ο θεός του Ισραήλ θα έστελνε στον κόσμο, έναν πολιτικό και θρησκευτικό ηγέτη, που θα απελευθέρωνε τον λαό των Ιουδαίων, θα έδιωχνε τους ξένους ειδωλολάτρες από την χώρα και θα αποκαθιστούσε την βασιλεία του Δαυίδ» δηλαδή διατύπωσαν την βασική αρχή της μεσσιανικής -αποκαλυπτικής αντίληψης , στην πρόωρη μορφή της. Ωστόσο με κανένα τρόπο δεν μπορούμε να ισχυριστούμε ότι η αντίληψη αυτή προήλθε αποκλειστικά και μόνο μέσα από το κίνημα των Ασιδαιών .
Στην Ιουδαία της εποχής εκείνης υπήρχαν αρκετοί ακόμη προφήτες (και ψευδοπροφήτες) που διατύπωναν παρόμοιες απόψεις, παρά το γεγονός ότι το προφητικό κίνημα εκείνης της εποχής βρίσκονταν σε σχεδόν λανθάνουσα κατάσταση σε σχέση με τους περασμένους αιώνες. Υπήρχαν επίσης και άλλες λαϊκές, εθνικιστικές και φιλοπόλεμες ομάδες, μεταξύ των οποίων και εκείνη των Μακκαβαίων, που διακρίνονταν για το μαχητικό τους πνεύμα, οι οποίοι διακατέχονταν από παρόμοιες αντιλήψεις.

Παρακμή και αφανισμός

Οι Ασιδαίοι υπήρξαν σύμμαχοι των Ασμοναίων ηγετών από την αρχή των αγώνων τους. Είναι πολύ πιθανόν ότι τα δυο κινήματα προσέγγισαν επειδή υποστήριζαν κοινές παραδοσιακές αξίες.
Η πίστη στις παραδοσιακές αξίες είναι ίσως και η αιτία της παρακμής και του αφανισμού του κινήματος των Ασιδαίων, μετά τα μέσα του 2ου π.Χ. αιώνα , μια και οι Ασμοναίοι απομακρύνθηκαν από αυτές . Κατά την διάρκεια της ζωής του κινήματος των Ασιδαίων έλαβαν την τελική τους μορφή ή δημιουργήθηκαν τα κινήματα των Φαρισαίων των Σαδδουκαίων και των Εσσαίων .
Ellinair

Ετυμολογία

Το όνομά της προέρχεται από τις λέξεις "Έλληνικός/η/ο" και "Air", (Αέρας), άρα το όνομά της σημαίνει: Ελληνικός Αέρας.

Ιστορία

Η εταιρεία συστάθηκε στις 19 Φεβρουαρίου 2013 και συνέδεσε, με απευθείας πτήσεις, πόλεις του εξωτερικού με γνωστούς ελληνικούς προορισμούς. Στις 15 Ιουνίου 2015 ξεκίνησαν και τα δρομολόγια εσωτερικού της εταιρείας. Ο αρχικός σκοπός δημιουργίας της ήταν να εξυπηρετήσει τον μεγάλο όγκο τουριστών, κυρίως από τη Ρωσία, οι οποίοι επισκέπτονται τη χώρας μας μέσω των τουριστικών πακέτων του Mouzenidis Travel.

Ναυλωμένες πτήσεις

Η εταιρεία επίσης εκτελεί ναυλωμένες πτήσεις. Ως θυγατρική εταιρεία του Ομίλου Μουζενίδη, έχει αναλάβει και εκτελεί ναυλωμένες πτήσεις του Mouzenidis Travel, σε προορισμούς, τόσο στην Ελλάδα, όσο και στο εξωτερικό.

Λογότυπο

Το λογότυπο της εταιρείας παρουσιάζει γαλανόλευκα κύματα και βασίζεται στην ελληνική σημαία.
ConFurence

Το ConFurence ήταν το πρώτο αποκλειστικό συνέδριο furry, και πραγματοποιούνταν ετησίως στη Νότια Καλιφόρνια από το 1989 μέχρι το 2003. Η μεγάλη παρουσία των furries στα συνέδρια επιστημονικής φαντασίας BayCon, υποκίνησε τον Mark Merlino και τον Rod O'Riley να ρίξουν "Φιέστες furry" στο Westercon, στο Baycon, και σε άλλα συνέδρια επιστημονικής φαντασίας στις δυτικές ακτές στα τέλη της δεκαετίας του '80. Αυτό οδήγησε στη δοκιμαστική συγκέντρωση το 1989, του ConFurence Zero.
Σημαία της Ένωσης Χωρών Νοτιοανατολικής Ασίας

Η σημερινή σημαία της Ένωσης Χωρών της Νοτιοανατολικής Ασίας, γνωστότερης με τα αρχικά ASEAN, καθιερώθηκε το Νοέμβριο του 1997.
Το φόντο της σημαίας είναι μπλε και εικονίζονται στάχυα ρυζιού στη μέση ενός κόκκινου κύκλου. Τα δέκα στάχυα συμβολίζουν τα ισάριθμα κράτη- μέλη του ASEAN.
Η προηγούμενη σημαία του οργανισμού ήταν παρόμοια με τη σημερινή. Είχε έξι στάχυα ρυζιού που συμβόλιζαν τα πέντε ιδρυτικά μέλη και το Μπρουνέι, καθώς επίσης και γραμμένη κάτω από τα στάχυα τη λέξη ASEAN. Το φόντο της ήταν λευκό και όχι μπλε, ενώ οι άκρες του κύκλου και η λέξη ASEAN ήταν τιρκουάζ. Ο κύκλος είχε έντονο κίτρινο χρώμα. Τα ίδια τα στάχυα ήταν καφετί.
Συλλογή στατιστικών δεδομένων

Συλλογή στατιστικών δεδομένων, χαρακτηρίζεται οποιαδήποτε αναζήτηση - έρευνα και καταγραφή πληροφοριών επί συγκεκριμένου κάθε φορά στατιστικού πληθυσμού.

Γενικά

Η αναζήτηση αυτή διενεργείται κατά δύο βασικούς τρόπους - μεθόδους, είτε εξετάζοντας μία προς μία τις στατιστικές μονάδες του συγκεκριμένου πληθυσμού, ως προς το χαρακτηριστικό (μεταβλητή) που μας ενδιαφέρει, οπότε και ακολουθείται η μέθοδος της απογραφής, είτε εξετάζοντας δειγματοληπτικά κάποιες στατιστικές μονάδες, όπου στη συνέχεια συμπερασματικά θεωρούμε τις πληροφορίες που λαμβάνουμε να ισχύουν για όλο τον στατιστικό πληθυσμό, οπότε και ομιλούμε για τη μέθοδο της δειγματοληψίας.
Είναι γεγονός ότι η μέθοδος της απογραφής είναι ιδιαίτερα χρονοβόρα, αλλά και στις περισσότερες των περιπτώσεων οικονομικά ασύμφορη, πλην όμως αναγκαία όπως στη περίπτωση απογραφής πληθυσμού μιας χώρας όπου και απαιτείται η πρόσληψη και εκπαίδευση ενός μεγάλου αριθμού υπαλλήλων - απογραφέων. Για παράδειγμα το κόστος της απογραφής πληθυσμού στην Ελλάδα το 2001 είχε προβλεφθεί το προηγούμενο έτος σε 20 δισεκατομμύρια δραχμές. Συμβαίνει όμως και σε πολλές των περιπτώσεων η μέθοδος αυτή να τυγχάνει αδύνατη, όπως π.χ. στη διακίνηση ενός νέου φαρμάκου όπου δεν μπορεί ν΄ αναμένονται τ΄ αποτελέσματα απ΄ όλους τους λήπτες αυτού, ή στον καθορισμό του χρόνου ζωής μιας σειράς νέων λαμπτήρων όπου η αδυναμία εδώ καθίσταται καταφανής, πολύ δε περισσότερο όταν αφορά κατασκευή εκρηκτικών, κ.ά. Στις περιπτώσεις αυτές ακολουθείται η δεύτερη μέθοδος της δειγματοληψίας που είναι και ευχερέστερη και πολύ οικονομικότερη. Σημειώνεται ότι η στατιστική μέθοδος αναπτύχθηκε ευρύτερα ακριβώς επί της δειγματοληψίας, που αποτελεί και τη βάση αυτής, θέτοντας κάποιες αρχές και τρόπους - μεθόδους προκειμένου τα αποτελέσματα να περιβάλλονται από εγκυρότητα και αξιοπιστία. Οι αρχές αυτές και οι ακολουθούμενοι τρόποι επιτυγχάνουν ταυτόχρονα το χαμηλότερο δυνατό κόστος αλλά και τη μέγιστη δυνατή ακρίβεια, που επιτρέπουν βεβαίως και τα μέσα που διατίθενται.
Κλειστό Σχολείο (τηλεοπτική σειρά)

Σχετικά Με Τη Σειρά

Η σειρά μας μιλάει για ένα αριστοκρατικό αρχοντικό χτισμένο σχεδόν 200 χρόνια πριν από τον Κόμη Σερμπάτοβ. Μετά την Οκτωβριανή Επανάσταση και το τέλος του Β' Παγκοσμίου Πολέμου το αρχοντικό ερημώνει. Από το 1945-1953 χτίζεται ένα ορφανοτροφείο, αλλά κλείνει και το αρχοντικό ερημώνει για 20 χρόνια. Στα τέλη του 1999 το κτήριο αγοράζεται και λειτουργεί κανονικά. Η σειρά αφηγείται την ιστορία κάποιων φοιτητών και καθηγητών στο οικοτροφείο «Λόγος» που βρίσκεται στο παλιό αρχοντικό, σε ένα σκοτεινό, αλλά πανέμορφο δάσος. Το σχολείο μπορεί να είναι απομονωμένο, αλλά είναι πολύ έντονη η καθημερινή ζωή και κρύβονται πολλά μυστικά.

Πλοκή

Μια ομάδα Γερμανών επιστημόνων το 1945, όταν τα σοβιετικά στρατεύματα εισήλθαν Βερολίνο, ήταν σε θέση να κινηθούν προς τη Σοβιετική Ένωση. Δημιούργησαν ένα μυστικό εργαστήριο για τη διεξαγωγή πειραμάτων σε ανθρώπους. Ο σκοπός αυτών των πειραμάτων ήταν η δημιουργία του ιδανικού ανθρώπου. Το 2012 οι Ναζί κατάφεραν να δημιουργήσουν έναν ιό που μπορούσε να καταστρέψει τα πάντα και πέθαναν αρκετοί άνθρωποι. Υπήρξε όμως ένα εμβόλιο κατά του ιού. Το μυστικό βρίσκεται μέσα στο σχολείο και δε θ'αργήσει να κινήσει το ενδιαφέρον στους μαθητές.
Μαυρίκιος της Σαξονίας-Τσάιτς

Βιογραφία

Ήταν ο τέταρτος γιος του Ιωάννη-Γεωργίου Α΄ εκλέκτορα της Σαξονίας και της Μαγδαληνής-Σίβυλλας των Χοεντσόλερν, κόρης του Αλβέρτου-Φρειδερίκου δούκα της Πρωσίας.
Πρώτη σύζυγός του ήταν η Σοφία-Χέντβιχ, της οποίας η αδελφή Χριστιανή παντρεύτηκε τον αδελφό του Χριστιανό Α΄.
Πρόσθετος κατάλογος ιστορικών μνημείων

Η καταγραφή στον πρόσθετο κατάλογο ιστορικών μνημείων είναι κατάλογος ιστορικών μνημείων της Γαλλίας με τοπικό ενδιαφέρον που χρησιμοποιήθηκε από το 1927 ως το 2005.
Αυτή η καταγραφή υιοθετήθηκε με τον νόμο της 23ης Ιουλίου 1927, ο οποίος συμπλήρωσε το νομικό πλαίσιο της 31ης Δεκεμβρίου 1913 σχετικά με τα ιστορικά μνημεία της Γαλλίας. Στον πρόσθετο αυτό κατάλογο οριζόταν τα κινητά και τα ακίνητα αγαθά τα οποία πλέον ήσαν έτοιμα για καταγραφή με τον τίτλο των ιστορικών μνημείων.
Η καταγραφή είναι μια μορφή προστασίας των ιστορικών μνημείων που παρουσιάζουν ένα σημαντικό ενδιαφέρον σε τοπικό επίπεδο, σε αντίθεση με την κατάταξη, η οποία προστατεύει τα μνημεία που παρουσιάζουν ενδιαφέρον σε εθνικό επίπεδο. Τα μνημεία αυτά χαίρουν προστασίας κατώτερου επιπέδου.
Ωστόσο, δεν πρέπει να συγχέονται η πρόσθετη καταλογογράφηση των ιστορικών μνημείων με τη γενική καταλογογράφηση, η οποία πραγματοποιείται από τις τοπικές υπηρεσίες καταλογογράφησης. Ένα κτίριο, λοιπόν, το οποίο βρίσκεται εντός του καταλόγου ή έχει καταγραφεί δεν συνιστά απαραίτητα ένα ιστορικό μνημείο.